KOMISIJOS SPRENDIMAS
2006 m. kovo 6 d.
dėl prekybos ozono sluoksnį ardančiomis medžiagomis su Taivano, Penghu, Kinmen ir Matsu atskirąja muitų teritorija
(pranešta dokumentu Nr. C(2006) 424)
(Tekstas svarbus EEE)
(2006/207/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), ypač į jo 14 straipsnio 2 dalį,
kadangi:
(1)
Taivano, Penghu, Kinmen ir Matsu atskiroji muitų teritorija yra svarbus Bendrijos prekybos partneris, todėl reikėtų skatinti prekybą ir investicijas tarp šios teritorijos ir Bendrijos.
(2)
Taivano, Penghu, Kinmen ir Matsu atskiroji muitų teritorija nėra nei Vienos konvencijos dėl ozono sluoksnio apsaugos, nei Monrealio protokolo dėl ozono sluoksnį ardančių medžiagų šalis. Tačiau Taivano, Penghu, Kinmen ir Matsu atskiroji muitų teritorija visiškai atitinka Monrealio protokolą ir tuo tikslu Jungtinių Tautų Aplinkos programos sekretoriatui pateikė Monrealio protokolo 7 straipsnyje nurodytus duomenis.
(3)
Todėl Reglamento (EB) Nr. 2037/2000 8, 9 straipsniai ir 11 straipsnio 2 ir 3 dalys neturėtų būti taikomos Taivano, Penghu, Kinmen ir Matsu atskirajai muitų teritorijai.
(4)
Šiame sprendime numatytos priemonės atitinka Reglamento (EB) Nr. 2037/2000 18 straipsnio 1 dalimi įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 2037/2000 8, 9 straipsniai ir 11 straipsnio 2 ir 3 dalys netaikomi Taivano, Penghu, Kinmen ir Matsu atskirajai muitų teritorijai.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 6 d.